23
Kas Safla Lal David
1 David, wen natul Jesse, el pa mwet se su God El oru in pwengpeng, su God lal Jacob el sulella tuh elan tokosra, oayapa el pa mwet orek on wolana lun mwet Israel. Pa inge kas safla lal David:
2 Ngun lun LEUM GOD kaskas nu sik tuh nga in fahk nu suwos;
Kas lal oan in oalik.
3 God lun Israel El kaskas tari;
El su karinganang Israel El fahk nu sik,
“Tokosra se su leum ke nununku suwohs,
Su akos God ke el leumi mwet uh,
4 El oana kalmen faht ke sie lotutang wangin pukunyeng,
Faht se su oru mah uh saromrom tukun af uh.”
5 Pa inge ouiyen akinsewowo lun God nu sin fita luk,
Mweyen El orala sie wulela nu sik su fah oan ma pahtpat,
Sie oakwuk su ac fah tia kunausyukla,
Sie wulela su ac fah tia ikilyukla.
Pwayena ma nga lungse.
Pa inge mwe kutangla luk,
Ac God El ac fah oru tuh in sikyak ouinge.
6 A mwet tia etu ke God elos oana otonmu ma mwet uh sisla;
Wangin mwet ku in kahlye fin tia nukla pao.
7 Kom enenu in orekmakin kufwen sroasr osra, ku osra in fakfuk;
Mwet inge ac fah firiryak nufon.
Mwet Mweun Pwengpeng Lal David
(Sie Chronicle 11:10–41)
8 Pa inge inen mwet mweun pwengpeng lal David: mwet se meet uh pa Josheb Basshebeth mwet Tachemon, ac el mwet kol lun u se pangpang “Mwet Tolu” ah. El anwuk kin osra natul lain mwet oalfoko, ac uniya nufon ke mweun sefanna.
9 Mwet se akluo ke mwet pwengpeng tolu inge pa Eleazar, wen natul Dodo in sou lal Ahoh. Sie len ah, el ac David lain mwet Philistia su fahsreni in mweun. Mwet Israel elos foloki, 10 a el tu na lain mwet Philistia nwe ke na paol tulakyak ac el tia ku in fuhlela cutlass natul ah. LEUM GOD El oru kutangla na yohk se in len sac. Tukun tari mweun ah, mwet Israel elos folokla nu yorol Eleazar ac elos sarukla mwe mweun liki monin mwet misa.
11 Mwet se aktolu ke mwet pwengpeng tolu ah pa Shammah, wen natul Agee, mwet Harar. Mwet Philistia elos tuh fahsreni nu Lehi, acn se ma oasr ima in pea se we. Mwet Israel elos kaing liki mwet Philistia, 12 a Shammah el tia kaing. El tu na in ima sac ac loangela, ac uniya mwet Philistia. LEUM GOD El oru kutangla na yohk se in len sac.
13 Ke apkuranyang pacl in kosrani ah, tolu sin u se pangpang “Mwet Tolngoul” eltal tufokla nu ke Luf Adullam, acn David el tuh muta we. In pacl sac pacna oasr un mwet Philistia su muta ke nien aktuktuk ke Infahlfal Rephaim. 14 Ke pacl se ingan David el muta ke sie tohktok ma kuhlusyukyak, ac sie pac un mwet Philistia elos sruokya acn Bethlehem ac muta we. 15 David el srounfusryak ac fahk, “Nga ke sie mwet in use kutu kof ah nimuk ke lufin kof se ke mutunpot Bethlehem.” 16 Mwet mweun pwengpeng tolu ah elos fokoko na sifacna utyak sasla nien aktuktuk lun mwet Philistia, na utiya kof ke lufin kof sac, ac usla nu yorol David. Tusruktu el tiana nimya, a el okoala nu infohk uh tuh in mwe kisa nu sin LEUM GOD. 17 El fahk, “O LEUM GOD, nga koflana nim kof se inge, mweyen ac oana ngan nim srahn mwet su pilesrala moul lalos inge!” Ouinge el srangesr nim.
Na pa ingan orekma pulaik lun mwet mweun pwengpeng tolu ah.
18 Abishai, tamulel lal Joab (nina kialtal pa Zeruiah) el pa mwet kol lun “Mwet Pwengpeng Tolngoul.” El anwukkin osra natul lain mwet tolfoko, ac uniya nufon. Na el mutawauk in pwengpeng inmasrlon “Mwet Tolngoul” ah. 19 El pa pwengpeng emeet sin “Mwet Tolngoul,” ac el mwet kol lac lalos, tusruktu el tia arulana pwengpeng oana “Mwet Tolu” ah.
20 Benaiah, wen natul Jehoiada mwet Kabzeel, el sie pac mwet mweun pwengpeng, ac pus ma pulaik el orala. Sie pacl ah el uniya mwet mweun na ku luo lun mwet Moab. Oayapa sie len ma yohk snow ah, el tufoki nu in luf se ac uniya lion soko. 21 El uniya pac sie mwet Egypt na lulap su sruokya osra soko, a Benaiah el lainul ke sikal soko. El tulakunla osra liki poun mwet Egypt sac, ac sang unilya. 22 Pa ingan orekma pulaik lal Benaiah su sie sin “Mwet Tolngoul” ah. 23 Arulana eteyuk el inmasrlolos, tusruktu el tia pwengpeng oana “Mwet Tolu” ah. David el sang tuh elan mwet kol fin mwet mweun karinginyal sifacna.
24 Mwet inge elos wi pac oasr ke un “Mwet Tolngoul”:
Asahel, ma wial Joab
Elhanan wen natul Dodo, mwet Bethlehem
25 Shammah ac Elika, mwet Harod
26 Helez, mwet Pelet
Ira wen natul Ikkesh, mwet Tekoa
27 Abiezer, mwet Anathoth
Mebunnai, mwet Hushah
28 Zalmon, mwet Ahoh
Maharai, mwet Netophah
29 Heleb wen natul Baanah, mwet Netophah
Ittai wen natul Ribai, mwet Gibeah in acn Benjamin
30 Benaiah, mwet Pirathon
Hiddai, mwet ke infahlfal apkuran nu Gaash
31 Abialbon, mwet Arabah
Azmaveth, mwet Bahurim
32 Eliahba, mwet Shaalbon
Wen ekasr natul Jashen
Jonathan
33 Shammah, mwet Harar
Ahiam wen natul Sharar, mwet Harar
34 Eliphelet wen natul Ahasbai, mwet Maacah
Eliam wen natul Ahithophel, mwet Gilo
35 Hezro, mwet Carmel
Paarai, mwet Arab
36 Igal wen natul Nathan, mwet Zobah
Bani, mwet Gad
37 Zelek, mwet Ammon
Naharai, mwet Beeroth, su mwet utuk mwe mweun lal Joab wen natul Zeruiah
38 Ira ac Gareb, mwet Jattir
39 Uriah, mwet Hit
Mwet tolngoul itkosr inge nufon elos mwet mweun pwengpeng.